Ny Nest WiFi-router med Wi-Fi 6E på vej

Da Nest WiFi kom på markedet for to år siden, havde routeren en alvorlig mangel, som vi også påtalte i vores anmeldelse. Den blev nemlig sendt på gaden uden Wi-Fi 6, men måtte “nøjes” med den allerede dengang bedagede Wi-Fi 5 standard. Det retter Google op på nu.

Ifølge dokumenter, der er indleveret til den amerikanske FCC, har Google en ny Nest WiFi i støbeskeen og den understøtter både Wi-Fi 6E, Bluetooth LE og ikke mindst Thread. Det skriver 9to5google.

Modelbetegnelsen for den nye router er “G6ZUC”. Med understøttelse af Wi-Fi 6E bruges også frekvensen mellem 6 og 7 GHz. Fordelen ved 6E siges at være “bredere” kanaler, mindre interferens, højere hastigheder og øget kapacitet. Understøttelsen af ​​Thread betyder hurtigere og mere stabile netværk for kompatible produkter.

Med to år på bagen er der fortsat kun få enheder, der understøtter Wi-Fi 6E. iPhone gør eksempelvis ikke. Til gengæld understøttes mange nyere Android-flagskibe.

Det vigtige i denne sammenhæng er dog, at Wi-Fi 6E kan skabe en bedre og mere stabil forbindelse mellem selve routeren og Mesh-satelitterne.

Det vides ikke hvornår Google har tænkt sig at sende den nye Wi-Fi 6E router på markedet, men selskabet har bedt FCC om at holde nøglespecifikationer hemmelige i op til seks måneder. Det kan altså ligne en sen efterårslancering.

Ny Nest WiFi-router med Wi-Fi 6E på vej